**10. ΕΜΠΟΡΙΚΗ ΠΟΛΙΤΙΚΗ**

**(Μούση, σελ. 519-536)**

***10.1. Γενικά***

Η πραγματοποίηση της τελωνειακής ένωσης της Ευρωπαϊκής Οικονομικής Κοινότητας, το 1968, περιελάμβανε αφενός την εξάλειψη των τελωνειακών δασμών μεταξύ των κρατών μελών, των ποσοτικών περιορισμών και των μέτρων με αντίστοιχο αποτέλεσμα, και αφετέρου στο εξωτερικό πεδίο την εφαρμογή ενός κοινού τελωνειακού δασμολογίου και μίας κοινής εμπορικής πολιτικής. Δηλαδή τα εισαγόμενα προϊόντα από τρίτες χώρες έπρεπε να τυγχάνουν της ίδιας μεταχείρισης από τα κράτη μέλη ώστε να κυκλοφορούν ελεύθερα σε όλη την τελωνειακή ένωση. Αυτή η τελωνειακή ένωση έλαβε θέση μέσα σε μία προϋπάρχουσα διεθνή οικονομική τάξη η οποία ρυθμιζόταν από τη GATT, ήτοι τη Γενική Συμφωνία Δασμών και Εμπορίου του 1948.

**Για αυτό και το άρθρο 110 της ΣΕΟΚ (νύν αρ. 206 ΣΛΕΕ) προέβλεπε ότι τα κράτη μέλη αποσκοπούσαν με τη δημιουργία της τελωνιακής ένωσης μεταξύ τους να συμβάλλουν προς το κοινό συμφέρον** στην **αρμονική ανάπτυξη του παγκόσμιου εμπορίου** , στην προοδευτική κατάργηση των περιορισμών στις διεθνείς συναλλαγές και στον περιορισμό των τελωνειακών φραγμών. Έτσι με την τελωνειακή ένωση αυξήθηκαν πάρα πολύ οι ενδοκοινοτικές συναλλαγές αλλά και οι διεθνείς συμφωνίες που συνάπτονται υπό την αιγίδα της αποτελούσαν τη νομική βάση των μέσων και δράσεων της εμπορικής πολιτικής της ΕΕ ιδίως όσον αφορά τους τελωνειακούς δασμούς, τα μέτρα διασφάλισης και τα μέτρα αντιντάμπινγκ.

***10.2. Οι στόχοι και τα μέσα εμπορικής πολίτικης***

Η κοινή εμπορική πολιτική υπάγεται στην αρμοδιότητα της Ένωσης. Το Ευρωπαϊκό Κοινοβούλιο και το Συμβούλιο, αποφασίζοντας μέσω κανονισμών σύμφωνα με τη συνήθη νομοθετική διαδικασία, θεσπίζουν **μέτρα για τον καθορισμό του πλαισίου εφαρμογής** της κοινής εμπορικής πολιτικής. Όταν πρόκειται να γίνουν διαπραγματεύσεις συμφωνιών με τρίτες χώρες, η Επιτροπή υποβάλλει προτάσεις στο Συμβούλιο το οποίο την εξουσιοδοτεί να αρχίσει τις αναγκαίες διαπραγματεύσεις. Η Επιτροπή διεξάγει τις διαπραγματεύσεις σε συνεννόηση με ειδική επιτροπή που ορίζεται από το Συμβούλιο για να το επικουρεί σε αυτό το έργο και δρα σύμφωνα με τις οδηγίες που της δίνει το Συμβούλιο.

Όσον αφορά τη συμμετοχή σε διεθνείς συμφωνίες η ΕΕ εκπροσωπούμενη από την Επιτροπή εμφανίζεται συχνά δίπλα στα κράτη μέλη, δηλαδή παίρνει μέρος στις διαπραγματεύσεις, υπογράφει τις συμφωνίες. Στους τομείς όπου η Ένωση έχει αποκλειστική αρμοδιότητα (γεωργία, αλιεία), τα κράτη μέλη δεν παρεμβαίνουν καθόλου, αλλά η Επιτροπή διαπραγματεύεται και διαχειρίζεται τις συμφωνίες κατ’ εντολή του Συμβουλίου. Τα δικαιώματα και οι υποχρεώσεις που απορρέουν από τις συμβάσεις που συνήφθησαν με τα κράτη μέλη πριν από την ένταξή τους στην Ένωση δεν θίγονται από τις Συνθήκες αλλά εάν δεν συμβιβάζονται με αυτές, τα ενδιαφερόμενα κράτη πρέπει να προσφύγουν σε όλα τα πρόσφορα μέσα για να άρουν τα διαπιστωθέντα ασυμβίβαστα.

**Το θεμέλιο της εμπορικής πολιτικής της ΕΕ είναι το κοινό τελωνειακό δασμολόγιο**. Η σύλληψη και η εξέλιξη αυτού έγινε μέσα στα πλαίσια της GATT. Η Επιτροπή ενεργώντας βάσει εντολών του Συμβουλίου είναι ο βασικός διαπραγματευτής της ΕΕ στην GATT και τώρα στον Παγκόσμιο Οργανισμό Εμπορίου.

***10.3. Κοινό καθεστώς εισαγωγών***

Όπως αναφέραμε θεμέλιο της κοινής εμπορικής πολιτικής είναι η τελωνειακή ένωση. **Τα άλλα κύρια στοιχεία της κοινής εμπορικής πολιτικής είναι το κοινό καθεστώς που ισχύει για τις εισαγωγές και τα κοινά μέτρα εμπορικής άμυνας**. Όλα αυτά μαζί συμβάλλουν στην εξομοίωση των συνθηκών εισαγωγής των ευρωπαϊκών επιχειρήσεων γιατί φέρνουν στο ίδιο επίπεδο αφενός τις τιμές των εισαγόμενων πρώτων υλών και αφετέρου τις ποσότητες και τις τιμές των ανταγωνιστικών προϊόντων.

***10.3.1. Κοινοί κανόνες για τις εισαγωγές***

Αναλυτικότερα, το κοινό καθεστώς εισαγωγών που ξεκίνησε το 1994 και κωδικοποιήθηκε το 2009 **(Κανονισμός 260/2009)** εφαρμόζεται στις εισαγωγές προϊόντων καταγωγής τρίτων χωρών, αποκλειόμενων των κλωστοϋφαντουργικών προϊόντων, που υπάγονται σε κοινό ειδικό καθεστώς εισαγωγής, και των προϊόντων καταγωγής ορισμένων τρίτων χωρών συμπεριλαμβανομένων της Ρωσίας, Βόρειας Κορέας, Λαϊκής Δημοκρατίας της Κίνας. Ο κανονισμός για το κοινό καθεστώς εισαγωγών επιδιώκει να επιφέρει μια **ισορροπία** μεταξύ της ευρωπαϊκής αγοράς ανοικτής στον κόσμο και αφετέρου πιο ταχέων και αποτελεσματικών διαδικασιών σε περίπτωση που υπάρχει **σοβαρός κίνδυνος** για τους παραγωγούς της Ένωσης από τις εισαγωγές ενός προϊόντος. Αυτοί οι κίνδυνοι διαπιστώνονται αφού εξεταστεί η εξέλιξη των εισαγωγών όπως ο όγκος των εισαγωγών, οι τιμές εισαγωγής, η επίπτωση στους Ευρωπαίους παραγωγούς ομοειδών ή άμεσα ανταγωνιστικών προϊόντων που προκύπτει από τις τάσεις ορισμένων οικονομικών συντελεστών όπως η παραγωγή, τα αποθέματα, οι πωλήσεις, το μερίδιο αγοράς, οι τιμές κα.

Όταν η εξέλιξη των εισαγωγών ενός προϊόντος καταγωγής μιας τρίτης χώρας απειλεί να επιφέρει ζημία στον ευρωπαϊκό κλάδο παραγωγής, η εισαγωγή του μπορεί να τεθεί σε **ευρωπαϊκή επιτήρηση**. Τα υπό προηγούμενη ευρωπαϊκή επιτήρηση προϊόντα τίθενται σε ελεύθερη κυκλοφορία μόνο εφόσον προσκομίζεται έγγραφο εισαγωγής το οποίο θεωρείται από την αρμόδια αρχή που ορίζουν τα κράτη μέλη και ισχύει σε όλη την ΕΕ. Η επιτήρηση μπορεί να αφορά γενικά την επικράτεια της ΕΕ ή μόνο μία περιφέρειά της.

Εάν ένα προϊόν εισάγεται στην ΕΕ σε αυξημένες ποσότητες και υπό συνθήκες τέτοιες ώστε να προκαλείται ή να απειλείται σοβαρή ζημία για τους παραγωγούς της Ένωσης, η Επιτροπή μπορεί μετά από αίτηση του κράτους μέλους ή κατόπιν πρωτοβουλίας της να λαμβάνει μέτρα διασφάλισης δηλαδή να **περιορίζει τη διάρκεια ισχύος των εγγράφων εισαγωγής** που θεωρούνται μετά την έναρξη ισχύος του μέτρου αυτού, και να τροποποιεί τους κανόνες εισαγωγής για το εν λόγω προϊόν προβλέποντας ότι μπορεί να κυκλοφορήσει μόνο μετά από προσκόμιση άδειας εισαγωγής την χορήγηση της οποίας αποφασίζει η Επιτροπή. Για τα μέλη του ΠΟΕ, τα μέτρα διασφάλισης μπορούν να ληφθούν μόνο αν συντρέχουν και οι ως άνω δύο όροι.

***10.4. Εμπορική άμυνα***

Στα πλαίσια των κοινών καθεστώτων εισαγωγής, η ΕΕ μπορεί να παίρνει **μέτρα επιτήρησης** και **μέτρα διασφάλισης** **όταν** προκαλείται ή κινδυνεύει να προκληθεί ζημία στους παραγωγούς της Ένωσης από τις εισαγωγές ορισμένων προϊόντων σε τιμές που θεωρούνται κανονικές. Στην περίπτωση όπου **η τιμή εξαγωγής στην Ευρωπαϊκή Ένωση είναι μικρότερη από την κανονική αξία ενός ομοειδούς προϊόντος (ντάμπινγκ[[1]](#footnote-1)), η ΕΕ μπορεί να πάρει μέτρα άμυνας κυρίως με την επιβολή δασμών αντιντάμπινγκ[[2]](#footnote-2).**

Σύμφωνα με τον κανονισμό για την άμυνα κατά των εισαγωγών που αποτελούν αντικείμενο **ντάμπινγκ** εκ μέρους τρίτων χώρων, ένας δασμός αντιντάμπινγκ μπορεί να επιβάλλεται σε κάθε προϊόν που αποτελεί αντικείμενο ντάμπινγκ, όταν η θέση του σε ελεύθερη κυκλοφορία μέσα στην ΕΕ προκαλεί ζημία. Για να προσδιοριστεί το ντάμπινγκ χρειάζεται να οριστεί τι σημαίνει κανονική αξία και τιμή εξαγωγής και κατόπιν να γίνει σύγκριση των δύο αξιών. Αυτοί οι ορισμοί καθώς και οι διαδικασίες αντιντάμπινγκ είναι (μετά το Γύρο της Ουρουγουάης) ολόιδιες στην ΕΕ και στις άλλες χώρες που είναι μέλη του Παγκόσμιου Οργανισμού Εμπορίου.

Μετά από διαβουλεύσεις με τα κράτη μέλη η Επιτροπή μπορεί να επιβάλλει προσωρινά μέτρα το νωρίτερο 60 ημέρες και το αργότερο 9 μήνες μετά την έναρξη της διαδικασίας. Τα οριστικά συμπεράσματα της έρευνας πρέπει να εκδίδονται εντός 6 μηνών. Εάν ο εξαγωγέας αναλάβει ικανοποιητικές δεσμεύσεις με αντικείμενο την αναθεώρηση των τιμών που αυτός εφαρμόζει ή τη διακοπή των εξαγωγών προς την εκάστοτε περιοχή σε τιμές που απορρέουν από πρακτικές ντάμπινγκ, η έρευνα μπορεί να περατωθεί χωρίς να επιβληθούν προσωρινοί ή οριστικοί δασμοί.

Το Συμβούλιο αποφασίζει εάν πρέπει να επιβληθεί οριστικός δασμός αντιντάμπινγκ και σε τι ύψος. Οι δασμοί αντιντάμπινγκ επιβάλλονται με Κανονισμό και αυτός ορίζει πως θα το εισπράξουν τα κράτη, το ύψος του και τις λοιπές λεπτομέρειες.

Παράλληλα, υπάρχουν και πρακτικές άμυνας από τη ΕΕ κατά των **εισαγωγών που αποτελούν αντικείμενο επιδοτήσεων από τρίτες χώρες** οι οποίοι είναι καθορισμένοι με Κανονισμό (Κανονισμός 597/2009). Η ευρωπαϊκή νομοθεσία είναι συμβατή με τους κανόνες του ΠΟΕ. Ένας **αντισταθμιστικός δασμός** μπορεί να επιβάλλεται για την εξουδετέρωση των συνεπειών μιας επιδότησης που έχει χορηγηθεί άμεσα ή έμμεσα για την κατασκευή, παραγωγή, εξαγωγή ή μεταφορά οποιουδήποτε προϊόντος του οποίου η θέση σε κυκλοφορία μέσα στην ΕΕ προκαλεί ζημία. Επιδότηση υπάρχει όταν παρέχεται χρηματοδότηση από της δημόσιες αρχές ή από έναν ιδιωτικό φορέα που ενεργεί κατ΄εντολή τους (δάνεια, φορολογικά κίνητρα κα) και με τον τρόπο αυτό παρέχεται όφελος.

Οι επιδοτήσεις υπόκεινται σε αντισταθμιστικά μέτρα μόνο εφόσον παρέχονται ατομικά προς συγκεκριμένη επιχείρηση ή ομάδα επιχειρήσεων ή προς συγκεκριμένο κλάδο παραγωγής. Εάν οι επιδοτήσεις παρέχονται για ερευνητικές δραστηριότητες, για προσαρμογή υφιστάμενων μονάδων σε νέες περιβαλλοντικές απαιτήσεις ή βάσει ενός πλαισίου περιφερειακής ανάπτυξης. Το ύψος των αντισταθμίσιμων επιδοτήσεων υπολογίζεται με βάση το όφελος που προκύπτει για τον αποδέκτη της επιδότησης και το οποίο θα προκύψει από την έρευνα. Οι διαδικασίες είναι παρόμοιες με εκείνες που ισχύουν για την επιβολή δασμών αντιντάμπινγκ.

***10.5. Κοινό καθεστώς εξαγωγών***

Η Συνθήκη για τη λειτουργία της ΕΕ δηλώνει ότι η κοινή εμπορική πολιτική διαμορφώνεται βάσει ενιαίων αρχών όσον αφορά την πολιτική των εξαγωγών αλλά δεν προσδιορίζει αυτήν την πολιτική. Απομένει στο Ευρ. Κοινοβούλιο και στο Συμβούλιο, αποφασίζοντας μέσω κανονισμών σύμφωνα με τη συνήθη νομοθετική διαδικασία, να θεσπίσουν μέτρα για τον καθορισμό του πλαισίου εφαρμογής αυτής καθώς και της κοινής εμπορικής πολιτικής.

Οι εξαγωγές της ΕΕ προς τρίτες χώρες είναι ελεύθερες δηλαδή δεν υπάγονται σε ποσοτικούς περιορισμούς εκτός από εκείνες που αφορούν ορισμένα προϊόντα ορισμένων κρατών μελών και εκείνες που αφορούν το πετρέλαιο και το φυσικό αέριο από όλα τα κράτη μέλη.

***10.6. Συμπέρασμα***

Τα κράτη μέλη της ΕΕ δεν έχουν πλέον ανεξάρτητη πολιτική εξωτερικού εμπορίου. Παραπάνω από το 60% του εμπορίου τους είναι ενδοευρωπαϊκό και επομένως υπόκειται στους κανόνες της ενιαίας αγοράς. Για τα υπόλοιπα 40% του εμπορίου, τα κύρια μέσα εμπορικής πολιτικής, το Κοινό Τελωνειακό Δασμολόγιο, το κοινό καθεστώς εισαγωγών και τα κοινά μέτρα προστασίας είναι στα χέρια των οργάνων της ΕΕ, του Συμβουλίου και της Επιτροπής. Αυτά πρέπει να συνεργάζονται για να εξασφαλίζουν ίσους όρους του ανταγωνισμού στις ευρωπαϊκές επιχειρήσεις να τους παρέχουν πρόσβαση σε εισαγόμενες πρώτες ύλες σε ίσες τιμές και να τις προστατεύουν εξίσου από παράνομες πρακτικές των ανταγωνιστών τους. Ταυτόχρονα, η κοινή εμπορική πολιτική διευκολύνει τις δραστηριότητες των Ευρωπαίων εισαγωγέων, οι οποίοι μπορούν να χρησιμοποιούν μια και μόνη άδεια εισαγωγής για όλες τις χώρες της ΕΕ.

1. Η εξαγωγή και πώληση προϊόντων σε τιμή χαμηλότερη (ή ακόμη και κάτω του [κόστους](http://el.wiktionary.org/wiki/%CE%BA%CF%8C%CF%83%CF%84%CE%BF%CF%82)) από ό,τι στην εγχώρια [αγορά](http://el.wiktionary.org/wiki/%CE%B1%CE%B3%CE%BF%CF%81%CE%AC)  με σκοπό την εκμηδένιση των ανταγωνιστών. [↑](#footnote-ref-1)
2. Ο **δασμός αντιντάμπινγκ** είναι πρόσθετος δασμός που επιβάλλεται κατά την υποβολή διασάφησης για θέση σε ελεύθερη κυκλοφορία προϊόντων στην Κοινότητα, των οποίων η τιμή εξαγωγής είναι χαμηλότερη από την τιμή του ομοειδούς προϊόντος όπως έχει καθοριστεί στη χώρα εξαγωγής κατά τις συνήθεις εμπορικές πράξεις. Η επιβολή του πρόσθετου αυτού δασμού σκοπεύει στο να υπάρχει δίκαιος ανταγωνισμός μεταξύ μη κοινοτικών εξαγωγέων και κοινοτικών βιομηχανιών και κατά συνέπεια να αποφεύγονται οι αρνητικές επιπτώσεις από τη χαμηλότερη μη πραγματική τιμή του εισαγόμενου με ντάμπινγκ προϊόντος. Ο δασμός αντιντάμπινγκ είναι ανεξάρτητος δασμός και δεν πρέπει να συγχέεται με τον εισαγωγικό δασμό. Επιβάλλεται σε συγκεκριμένα προϊόντα συγκεκριμένης χώρας εξαγωγής /καταγωγής ή σε προϊόντα προερχόμενα από συγκεκριμένους κατασκευαστές. Iσχύει, κατά κανόνα, για πέντε χρόνια. Ο **αντισταθμιστικός δασμός** είναι πρόσθετος δασμός που επιβάλλεται κατά την υποβολή διασάφησης για θέση σε ελεύθερη κυκλοφορία προϊόντων τα οποία έτυχαν κρατικής επιδότησης στη χώρα εξαγωγής/ καταγωγής τους ώστε να εισάγονται στην κοινότητα με αξία χαμηλότερη από την τιμή του ομοειδούς προϊόντος, όπως έχει καθοριστεί στη χώρα εξαγωγής. Ο αντισταθμιστικός δασμός εφαρμόζεται όπως και ο δασμός αντιτάμπινγκ και έχει ισχύ πέντε χρόνια. Ο προσωρινός δασμός αντιντάμπινγκ και ο προσωρινός αντισταθμιστικός δασμός δύνανται να εφαρμοστούν προσωρινά με κανονισμούς, για περίοδο μέχρι εννέα και τέσσερεις μήνες αντίστοιχα, σε περιπτώσεις όπου αρχίζει διαδικασία διερεύνησης και εφόσον φαίνεται, από μια πρώτη μελέτη της καταγγελίας, ότι πράγματι γίνεται ντάμπινγκ. Μετά το πέρας της διερεύνησης τα προσωρινά μέτρα μπορεί να γίνουν οριστικά, ή να ανασταλούν ή να ακυρωθούν, ανάλογα με τα αποτελέσματα της έρευνας (Κυπριακή Δημοκρατία, Υπουργείο Οικονομικών, Τμήμα Τελωνείων, Συνοπτικός Οδηγός του Τμήματος Τελωνείων, http://www.mof.gov.cy/mof/customs/Customs.nsf/0/2C1A4FBC6B837B10C22572CD0037B34D/$file/Antidumping%20Odigos.pdf?OpenElement). [↑](#footnote-ref-2)